*ГОДИШЕН ДОКЛАД*

*ЗА ДЕЙНОСТТА НА*

*РАЙОНЕН СЪД – НЕСЕБЪР*

*за 2023 година*

**Д О К Л А Д**

**ЗА ПРИЛАГАНЕТО НА ЗАКОНА И ЗА ДЕЙНОСТТА**

**НА РАЙОНЕН СЪД- НЕСЕБЪР ПРЕЗ 2023 ГОДИНА**

**I. КАДРОВА ОБЕЗПЕЧЕНОСТ**

**Брой на работещите в районен съд съдии, държавни съдебни изпълнители, съдии по вписванията и служители.**

**Незаети щатни бройки.**

Към 31.12.2023г. утвърдената щатна численост на Районен съд- Несебър е 32 щатни бройки, от които една щатна бройка за административен ръководител-председател, шест щатни бройки за длъжност „съдия“ в районен съд, един държавен съдебен изпълнител, двама съдии по вписванията и двадесет и две щатни бройки за съдебни служители. Заети са 31 щатни бройки. Вакантна към 31.12.2023г. е една щатна бройка „съдия“.

Административен ръководител, Председател на Районен съд Несебър е Мария Берберова- Георгиева, избрана с Решение на СК на ВСС по протокол № 32 от 21.09.2021г., Акт за встъпване в длъжност от 08.10.2021г.

В периода от 01.01.2023г. до 20.03.2023г., длъжността Административен ръководител, Председател на РС-Несебър се изпълняваше от Нина Моллова-Белчева – съдия в РС-Несебър на основание Заповед № А-255/11.10.2021г., поради продължителен отпуск по болест на съдия Берберова-Георгиева.

С Решение по Протокол № 40 от 05.12.2023г., Съдийската колегия на ВСС закри на основание чл.194, ал.1 от ЗСВ една щатна длъжност „съдия“ в Районен съд- Несебър и разкри такава в Районен съд- Бургас, считано от 01.08.2024г. На длъжността „съдия“ в Районен съд- Бургас е преназначена Нина Моллова- Белчева – съдия от Районен съд- Несебър.

С Решение по Протокол № 40 от 05.12.2023г., Съдийската колегия на ВСС закри на основание чл.194, ал.1 от ЗСВ една щатна длъжност „съдия“ в Районен съд -Провадия и разкри такава в Районен съд- Несебър, считано от 01.08.2024г. На длъжността „съдия“ в Районен съд- Несебър е преназначен Никола Дойчев – съдия в Районен съд- Провадия.

С Решение по Протокол № 37 от 14.12.2023г., Пленума на ВСС разкри на основание чл.30, ал.2, т.8 от ЗСВ една щатна длъжност „съдия“ в Районен съд- Несебър. С Решение по Протокол № 43 от 19.12.2023г., Съдийската колегия на ВСС обяви разкритата в РС-Несебър – 1 длъжност „съдия“ да се заеме чрез конкурс за първоначално назначаване, обявен от СК на ВСС с решение от същата дата.

Със Заповед № 1423 от 15.12.2022г. на Адм.ръководител, Председател на ОС Бургас, Лазар Василев - съдия от РС Бургас е командирован в РС - Несебър за срок от 1 (една) година, считано от 01.01.2023г. Командироването на съдия Василев в Районен съд-Несебър е прекратено със Заповед № 171 от 20.02.2023г. на Адм.ръководител, Председател на Окръжен съд Бургас, считано от 01.03.2023г., поради приключване командироването на съдия Майска-Иванова от РС-Несебър в ОС-Бургас.

Съдия Йорданка Майска-Иванова, считано от 14.10.2019г., със Заповеди на Адм.ръководител на Апелативен съд- Бургас е командирована продължителен период от време от Районен съд Несебър в Окръжен съд Бургас, считано до 28.02.2023г. включително. Съдия Майска-Иванова от 01.03.2023г. до 31.05.2023г. правораздава в Районен съд Несебър. Със Заповед № РД-08-179 от 31.05.2023г. и Заповед №РД-08-463 от 23.11.2023г. на Председателя на Върховния административен съд, съдия Йорданка Майска-Иванова е командирована в Административен съд- Бургас за срок от 1 (една) година, считано от 01.06.2023г. до 31.05.2024г.

Със Заповед № 662 от 23.06.2023г. на И.ф.Адм.ръководител, Председател на Окръжен съд- Бургас, Димитър Стоянов – младши съдия от Окръжен съд Бургас е командирован в Районен съд- Несебър на заетата щатна длъжност „съдия“ и поема делата от състава на съдия Йорданка Майска-Иванова, за периода от 04.07.2023г. до 28.08.2023г. включително. С нова Заповед № 998/31.08.2023г. на Председателя на ОС- Бургас, вече съдия от Районен съд-Бургас, Димитър Стоянов е командирован за срок от четири месеца, считано от 01.09.2023г. до 31.12.2023г. включително.

Държавен съдебен изпълнител Рени Дамянова, считано от 02.06.2022г. е в отпуск поради временна нетрудоспособност, бременност, раждане и отглеждане на малко дете.

През м.декември 2022г., Министерство на правосъдието насрочи конкурс за заемане на длъжността „Държавен съдебен изпълнител“ на основание чл.68, ал.1, т.3 от КТ. На длъжността е назначена Милена Москова, която встъпи в изпълнение на длъжността на 24.01.2023г. До тази дата, в Районен съд- Несебър, за осъществяване на функциите по чл.264, ал.2 от ЗСВ, за период от 16.05.2022 г. до 24.01.2023г. е командирован Кольо Кръстев – Държавен съдебен изпълнител от РС-Бургас, веднъж седмично, на основание Заповед № 516/10.05.2022г., Заповед № 793/12.07.2022г., Заповед № 1016/15.09.2022г. и Заповед № 1260/11.11.2022г. на Адм.ръководител, Председател на Окръжен съд Бургас.

През 2023г. са отправени две предложения до Министъра на правосъдието за увеличаване на щата на съдиите по вписванията чрез разкриване на една бройка „съдия по вписванията“, съответно на 11.05.2023г. и на 29.08.2023г. До края на календарната година няма постъпило становище по тези предложения.

През 2023 година, след отправено предложение до Министъра на правосъдието, на основание чл.234 от ЗСВ двамата съдии по вписвания при Районен съд - Несебър - Кръстьо Кръстев и Евгения Маджарова, през месец септември бяха повишени в ранг „съдия ОС“.

**Атестиране на магистрати.**

През 2023г. приключи процедурата за атестиране и придобиване статут на несменяемост на съдия Сияна Димитрова, открита с решение на КАК към СК на ВСС по протокол № 27/04.07.2022г. Считано от 14.03.2023г., съгласно Решение по протокол № 9 на СК на ВСС, съдия Димитрова придобива статут на несменяемост.

С Решение на Комисията по атестирането и конкурсите към Съдийската колегия на ВСС по протокол № 23/26.06.2023г. е открита процедура за периодично атестиране на съдия Валери Събев, която към момента не е приключила.

**Служители.**

В РС-Несебър е разкрит щат за двадесет и двама съдебни служители. Всички служители са с висше, средно и средно-специално образование. Щатното разписание на административния персонал в Районен съд Несебър е със следната специфика:

-Административен секретар;

-Съдебен помощник;

-Главен счетоводител;

-Счетоводител, той и касиер;

-Системен администратор;

-Съдебен секретар – 5 бр.;

-Съдебни деловодители в деловодство „Наказателни дела” и деловодство „Граждански дела” – 6 бр.;

-Съдебен деловодител-Регистратор;

-Съдебен деловодител в съдебно-изпълнителна служба;

-Съдебен деловодител- архивар, той и служител в “Бюро съдимост”;

-Призовкар- 2 бр.;

-Чистач.

През 2023г. не е променяна щатната численост на служителите в РС-Несебър.

Повечето от служителите в РС-Несебър са с дългогодишен опит и висока квалификация, като седем от тях са с най-висок ранг. Същите са вежливи, експедитивни, отговорни и бързо усвояват работата с новите програмни продукти.

През 2023г. са прекратени трудовите правоотношения с двама съдебни служители, както следва:

- на основание чл.325, ал. 1, т. 1 КТ, по взаимно съгласие, е прекратено трудовото правоотношение с 1 съдебен служител – Анета Михайлова, заемаща длъжността - чистач;

- на основание чл. 327, ал. 1, т. 12 КТ, поради придобиване право на пенсия за осигурителен стаж и възраст, е прекратено трудовото правоотношение с 1 съдебен служител – Катя Терзиева, заемаща длъжността – системен администратор.

През 2023 година поради освобождаване на щатни бройки за съдебни служители и след дадено разрешение от Комисия „Съдебна администрация“ към Висш съдебен съвет бяха проведени общо 2 конкурса за заемане длъжностите „системен администратор“ и „чистач“. На овакантените длъжности бяха назначени съдебните служители Славена Малчева и Ренета Нарова.

В края на отчетния период, през месец декември 2023г., поради придобиване право на пенсия за осигурителен стаж и възраст на съдебен служител и дадено разрешение от Комисия „Съдебна администрация“, е насрочен конкурс за заемане на длъжността „Административен секретар“ за 31.01.2024г.

**БЮРО ПРИЗОВКИ**

В щата на РС-Несебър са разкрити две щатни бройки за длъжността „призовкар“. През 2023г. лицата, извършващи дейност по призоваване са връчили общо: 5301 броя призовки и съобщения от РС-Несебър и други съдилища в страната. В това число връчените призовки за гражданско деловодство при РС- Несебър са 1023 броя, за наказателно деловодство са 1140 броя, от деловодство СИС при НРС са 423 броя, а връчените призовки и съобщения от други съдилища в страната са общо 2715 броя.

**БЮРО СЪДИМОСТ**

Работата в Бюро Съдимост в Районен съд - Несебър се осъществява при действието на Наредба № 8 от 28.02.2008г. за организацията на дейността на бюрата за съдимост, чрез внедрената от 19.09.2022г. ЦИАС „Съдебен статус“. През цялата 2023г. са били издадени 1898 броя свидетелства за съдимост и 971 справки за съдимост.

**ПРЕДЛОЖЕНИЯ ЗА ЗАПЪЛВАНЕ НА ЩАТА**

Постоянното нарастване броя на жилищата на територията на гр.Несебър /включващ и КК Слънчев бряг/, както и увеличаването на териториалните граници на града, доведе до значително увеличаване работата на призовкарите в РС-Несебър. Констатираната натовареност е доста над възможностите на работещите към момента призовкари в РС- Несебър и ги поставя в невъзможност да изпълняват задълженията си в разумните срокове. Не без значение е и спецификата на района, в който влиза най-големия Черноморски курортен комплекс. Това поставя доста предизвикателства пред съдебните служители не само през летния сезон, а и през цялата година. На практика е невъзможно заместването на служителя в отпуск, тъй като ежедневно в съда пристигат средно по 20 призовки на служител на ден. Налага се същите да изпълняват дейности по връчване на съдебни книжа и по време на платения си отпуск, за да не се блокира работата на съдилищата и да не се стига до затрупването им с призовки и съобщения след връщането им от отпуск.

След справка в Община Несебър се установи, че към настоящият момент на територията на Община Несебър са учредени 553 броя Етажни собствености, в повечето от които етажните собственици са над 100 броя. Всяка една етажна собственост ежегодно провежда Общи събрания, решенията по които, с малки изключения, се обжалват пред РС-Несебър. Ежегодно срещу незаплатилите такси поддръжка етажни собственици се завеждат искови производства. Гореизложеното обуславя и връчването на огромен брой съобщения на участниците по делата.

Следва да се има предвид и обстоятелството, че в голяма част от изградените комплекси на територията на гр.Несебър липсват поставени номера на жилищните сгради. За да изпълнят в срок задълженията си, призовкарите са се снабдили с карта на града от служба ГРАО при Община Несебър, с помощта на която успяват, но не всеки път, да открият търсения административен адрес. Поставени пред това предизвикателство, същите изхабяват значителен времеви и финансов ресурс, за да открият конкретния адресат, което води до забавяне връчването на останалите съдебни книжа. През изминалата 2023г., на няколко пъти са изисквани обяснения от тях за невръчени в срок съдебни книжа по дела в Окръжен съд – гр.Бургас и на други съдилища от страната, изготвянето на които също отнема от времето им за изпълнение на преките им задължения.

Участието на международния елемент също влияе на работата на призовкарите. Така например за 2022г. от всички постъпили 2734 дела, 509 дела са с участието на чужденци, което е близо 20% от всички постъпили дела в съда. В голяма част от делата се налага адресите на чуждите граждани да се посещават три пъти, за да се изпълни разпоредбата на чл.47, ал.1 от ГПК.

Гореизложеното налага увеличаването на щата на призовкарите с 1 бройка, което ще доведе до нормализиране на натовареността им и ще им даде възможност спокойно да изпълняват задълженията си.

Продължава да е висока натовареността на съдиите по вписванията, което налага увеличаване и на техния щат. В тази връзка, с писма от 11.05.2023г. и 29.08.2023г. бяха отправени предложения до Министъра на правосъдието на Република България за увеличаване щата на съдиите по вписванията при Районен съд- Несебър, чрез закриване на една свободна щатна бройка „съдия по вписванията“ в Районен съд – гр.Нова Загора и разкриване на една щатна бройка „съдия по вписванията“ в Районен съд – гр.Несебър, съответно за назначаване на конкурс за заемането й. До края на календарната година няма постъпило становище по тези предложения. Въпреки това считам, че нуждата от трети съдия по вписванията е налице и понастоящем, предвид големия обем от работа.

**ПРОВЕДЕНИ ОБЩИ СЪБРАНИЯ**

През 2023г. бяха проведени общо 4 /четири/ Общи събрания на магистратите в Районен съд – гр.Несебър, на които бяха обсъдени докладите от извършените проверки през 2022 и 2023г., като се акцентира върху резултатите от проверките, индивидуалната работа на съдиите в съответствие с тяхната действителна натовареност и се анализираха причините за ненаписаните в законовите срокове съдебни актове.

Наред с горното бяха актуализирани Вътрешните правила на РС-Несебър, касаещи документооборота и случайното разпределение на делата, съобразно изискванията на ЕИСС и в частта досежно предвидените изключения от принципа за случайно разпределение на делата.

Освен проведените Общи събрания на съдиите, през 2023г. периодично са провеждани неформални срещи на съдиите за анализ и обобщаване практиката на съда, с цел изолиране на различен процесуален подход и противоречиви материално- правни разрешения по идентични казуси, обсъждане и анализ на проблемите, съдебната практика и измененията в нормативните актове.

**ОБУЧЕНИЯ**

**Съдия Мария Берберова-Георгиева – Адм.ръководител на РС-Несебър взе участие в обучения на тема:**

1.Повишаване на компетентността на съдиите в реалността след пандемия: „Приложение на инструментите на ЕС в наказателното правосъдие“, проведено в периода 05.11.-09.11.2023г. в гр.Прага, Чехия, организирано по Програма „Правосъдие“ на ЕС.

**Съдия Валери Събев взе участие в обучения на тема**:

1.Тематична онлайн сесия „Анкетите в платформата за е-обучение на НИП като част от учебната комуникация“; 23.-29.01.2023г.; НИП.

2.Дистанционно обучение „Практически аспекти на прилагането на Наредбата за работното време, почивките и отпуските“; 01.-13.03.2023г.; НИП.

3.Тематична онлайн сесия „Създаване на интерактивно съдържание в платформата за е-обучение на НИП. Работа с дейността урок“; 06.-12.03.2023г.; НИП.

4.Уебинар „Практически проблеми на редовността на исковата молба. Обстоятелствата, които трябва да съдържа като основание на иска и указания на съда за уточняването й. Особености на доклада по чл.146, ал.1 от ГПК при евентуално съединяване на исковете.“; 06.04.2023г.; НИП.

5.Тематична Онлайн сесия „Изкуството на теста като учебна дейност- видове въпроси и тестове в платформата за електронно обучение на НИП“; 03.-13.04.2023г.; НИП.

6.Дистанционно обучение на тема „Гражданскоправни, наказателноправни и административноправни аспекти на чл.8 от Европейската конвенция за правата на човека“; 05.- 29.06.2023г.; НИП.

7.Уебинар „Искове за собственост при твърдения или възражения за грешка или непълнота в кадастралната карта за имоти в урбанизирана територия и извън нея“; 20.10.2023г.; НИП.

8.Присъствено обучение на тема „Използване и администриране на системата V2Т“; 18.-20.10.2023г.

**Съдия Валери Събев е участвал и като** **преподавател**, в следните, организирани от Национален институт на правосъдието обучения:

1. Обучение в електронна дистанционна форма на тема „Служебно събиране на доказателства от съда в гражданския процес“ в периода 01.-08.03.2023г.

2. Обучение в електронна дистанционна форма на тема „Отговорност за разноски в гражданския процес- особени хипотези и производства“ в периода 01.-08.06.2023г. и в периода 16.-23.10.2023г.

**Съдия Нина Моллова- Белчева взе участие в обучения на тема:**

1. Дистанционно обучение „Отговорност за разноски в гражданския процес – особени хипотези и производства“; 01.-08.06.2023г.; НИП.

2.Регионално обучение на тема „Защита на собствеността по реда на чл.109 от ЗС“ – БОС, 01.07.2022г.

3.Дистанционен самообучителен курс „Въведение в правосъдието на деца. Актуални наказателно правни аспекти“; м.09.2023г.; НИП.

4.Дистанционно обучение „Приложение на разпоредбите на ЕКПЧ в съдебното производство по чл.127а, ал.2-4 СК“; 25.09.-02.10.2023г.; НИП.

5.Уебинар „Искове за собственост при твърдения или възражения за грешка или непълнота в кадастралната карта за имоти в урбанизирана територия и извън нея“; 20.10.2023г.; НИП.

6.Дистанционно обучение „В търсене на обективната истина: Нови методи в съдебномедецинската експертиза“; 10.-24.10.2023г.; НИП.

7.Уебинар „Въпроси по законовия режим на съпружеската имуществена общност“; 27.10.2023г.; НИП.

8.Уебинар „Актуалните законодателни промени, касаещи домашното насилие в светлината на решението на ЕСПЧ по делото А.Е. срещу България“; 03.11.2023г.; НИП.

**Съдия Сияна Димитрова взе участие в обучения на тема:**

1.Дистанционно обучение на тема „Гражданскоправни, наказателноправни и административноправни аспекти на чл.8 от Европейската конвенция за правата на човека“; 05.- 29.06.2023г.; НИП.

2.Дистанционен самообучителен курс „Въведение в правосъдието на деца. Актуални наказателноправни аспекти“;м.09.2023г.; НИП.

3.Дистанционно обучение „Приложение на разпоредбите на ЕКПЧ в съдебното производство по чл.127а, ал.2-4 СК“; 25.09.-02.10.2023г.; НИП.

4.Участие в многостранна програма за хоспитации в областта на административното право, процедура на Германската фондация за правно сътрудничество (IRZ) и Министерство на правосъдието; 24.10.-07.11.2023г.; гр.Бон, Германия.

**УЧАСТИЯ НА** **СЪДЕБНИ СЛУЖИТЕЛИ В ОБУЧЕНИЯ ПРЕЗ 2023Г.**:

- Съдебен помощник Елена Павлова участва в присъствено обучение на тема „Актуални моменти в международното сътрудничество по граждански дела“, в периода 21.06.-22.06.2023г.

- Славена Малчева-системен администратор, Атанаска Ганева и Маринета Шаренкова- съдебни секретари, взеха участие в присъствено обучение на тема „Използване и администриране на системата V2Т“ в периода 18.-20.10.2023г.

- Главен счетоводител Томи Крумов и системен администратор Катя Терзиева участваха в обучение на тема „Методология за програмно бюджетиране в съдебната власт“, в периода 16.03. - 18.03.2023г.

**СТАНОВИЩА НА РС-НЕСЕБЪР ПО ЗАПИТВАНИЯ НА ВКС**

През 2023г., Валери Събев – съдия в Районен съд – гр.Несебър е изготвил и са изпратени 2 броя становища по запитвания на ВКС по следните въпроси:

Относно приложението на чл.159а от НПК:

1. Предоставя ли съдът достъп до трафични данни и данни за местоположение, в рамките на образувани досъдебни производства, по реда на чл.159а от НПК или по реда на чл.251г от ЗЕС, позовавайки се изцяло на сега действащата уредба в НПК и ЗЕС, или отказва да предоставя данните, позовавайки се на директния ефект на Директива 2002/58/ЕО на Европейския парламент и на Съвета от 12 юли 2002г.?“

Наред със становището са изпратени и съдебни актове на РС-Несебър.

Относно приложението на чл.343б, ал.5 от НК:

2.1.Как процедира съдът, когато съответното превозно средство е в режим на съпружеска имуществена общност?

2.2.Как процедира съдът, когато съответното превозно средство е съсобственост между дееца и други физически и/или юридически лица?

2.3. Коя равностойност на съответното превозно средство се присъжда, когато не е собственост или изключителна собственост на дееца – тази към момента на извършване на деянието или тази към момента на влизане в сила на присъдата, респ. одобреното от съда споразумение по реда на глава 29 от НПК?

2.4.Когато наказателното производство се разгледа по реда на глава 29 от НПК „Решаване на делото със споразумение“, допустимо ли е в съдържанието на съответното споразумение да бъдат включени разпоредбите на чл.343б, ал.5 от НК, за да могат последните да бъдат приложени, или съдът трябва да се произнесе с отделно определение по реда на чл.383, ал.2 вр. чл.306, ал.1,т.1 от НПК.

**ПООЩРЕНИЯ**

През месец декември 2023г. бе изпратено предложение от Административния ръководител на РС-Несебър до Председателя на Окръжен съд – гр.Бургас за отправяне на предложение до Комисията по атестиране и конкурсите при ВСС за поощрение на Валери Събев – съдия от Районен съд – Несебър за проявения висок професионализъм, образцово изпълнение на служебните задължения и високи нравствени качества, каквото бе и становището на Инспектората при ВСС в акта им след извършената годишна планова проверка в РС-Несебър през месец септември. В мотивите на предложението бе акцентирано върху доверието и уважението, с което съдия Събев се ползва сред колеги и съдебни служители, отличните показатели в работата на магистрата, изготвените от него преюдициални запитвания, отправени до Съда на Европейския съюз, по граждански и наказателни дела, участието му в многобройни обучения, включително и като преподавател, участието му в работни групи и изследователски общности.

С Решение по т.15 от Протокол № 1 от 23.01.2024г. на СК на ВСС, се ПООЩРЯВА, на основание чл.304, ал.1, във вр. с чл.303, ал.2, т.1 от ЗСВ, Валери Владимиров Събев – съдия в Районен съд-Несебър, с ранг „съдия в АС“, с отличие „служебна благодарност и грамота“ за проявен висок професионализъм, образцово изпълнение на служебните задължения и високи нравствени качества.

**II. СГРАДЕН ФОНД И ТЕХНИЧЕСКА ОБЕЗПЕЧЕНОСТ**

Сградата, в която към настоящият момент е настанен Районен съд-Несебър, е построена през 1985г. С Акт № 7484 от 15.06.2015г., сградата е актувана като публична държавна собственост и предоставена безвъзмездно в управление на Министерството на правосъдието за нуждите на Районен съд, Районна прокуратура, Службата по вписвания и Областно звено „Охрана“ – гр.Несебър. Същата е със застроена площ от 228 кв.м., на два етажа. Общата разгърната площ на сградата е 646 кв.м, която е посочена и в предходния АДС № 1706 от 14.12.1987г.

С Решение по т.27.1 от Протокол № 24 от 09.06.2016г. на Пленума на ВСС, сградата преминава в управление на ВСС.

С Решение на ВСС от Протокол № 39 от 27.10.2016г., стопанисването на сградата е поверено на Председателя на РС-Несебър.

Сградата е пригодена за достъп на инвалиди чрез осигуряване на верижен стълбищен робот.

Обособени са самостоятелно помещение за класифицирана информация, помещение за връчване на призовки и съобщения, и помещение за служителите на РД „Охрана“ – гр.Бургас.

През месец януари 2023г. беше изграден подиум в Съдебна зала № 3 и понастоящем същата се ползва за разглеждане на дела от дежурен съдия и за провеждане на търгове от ЧСИ. Предвидено е залата да се ползва и като помещение за провеждане на процедури по медиация.

Понастоящем сградата на съда е амортизирана и недостатъчна за изпълнение на функционалните и трудовите задължения на работещите в нея, съобразно ЗБУТ.

Все още липсват стая за адвокати и помещение за задържани лица. Липсва възможност за обособяване на стаи за съхранение на веществени доказателства и помещение за архив. Архивът на съда е пръснат по деловодствата, като основно се помещава в метални шкафове, разположени в коридорите на първи и втори етаж поради липса на възможност за обособяване на самостоятелно помещение. Поради недостиг на място за съхраняване на архивните дела, през 2023г. бяха купени още два метални шкафа.

През 2015г. е извършено техническо заснемане на съществуващата сграда и становище № 52 от 18.01.2016г. на Главния архитект на Община Несебър, с което уведомяват съда, че е невъзможно строителство и придобиване на нова сграда за нуждите на Районен съд- Несебър със съдействието на Община Несебър, но се изразява принципно съгласие за възможността да се извърши надстрояване или пристрояване на настоящата такава от страна на ползващия орган. Към момента е приключила процедурата по изменение на ПУП. В етап на подготовка е обществена поръчка за издаване на технически паспорт на сградата и изготвянето на идеен проект за нейното надстрояване.

През месец септември 2023г. беше изпратено искане до Комисия „Управление на собствеността”, отдел „Инвестиции и строителство“ с копие до Комисия „Бюджет и финанси“ към ВСС за осигуряване на средства за извършване на текущ ремонт на втори етаж, както и на козирката на входа на сградата на РС-Несебър. Средствата бяха одобрени в рамките на утвърдения бюджет на РС-Несебър за 2023г. С извършените строително-монтажни работи беше извършен демонтаж на 2 броя стари климатици в коридора на втория етаж пред съдебните зали и зазидани дупките в стената след демонтажа им. Санирана беше козирката на входа на съда, мазилката на която в резултат на атмосферните влияния беше изключително компрометирана и създаваше реална опасност за живота на гражданите и работещите в съдебната сграда. Поради ниската осветеност бяха подменени осветителните тела в съдебните зали с лед осветителни тела, които дотогава бяха с луминесцентни лампи и непрекъснато изгаряха. В коридорите на втория етаж от сградата бяха демонтирани огромните тежки полилеи, датиращи от построяването на сградата, и на тяхно място беше изграден окачен таван на 3м височина. Наред с това бяха доставени и монтирани лед осветителни тела, ведно с 6 броя датчици за движение в самите тела. Поставеният окачен таван обхваща 48.53 квадратни метра с 22 броя монтирани осветителни тела /включващи тези в коридора и трите зали/. Целта на ремонтните дейностите бе да се подобри значително осветеност в коридорите на втория етаж и в съдебните зали, като наред с това се постигне възможно най-икономичен режим на консумация на електроенергия, както и да се постигне по-приветлив вид в пространството до съдебните зали и по стълбището, където преминават всички магистрати и съдебни служители, както и участниците по делата.

След приключването на СМР на вторият етаж и козирката пред сградата на съда, в края на месец ноември 2023г. бяха извършени контролни измервания на нивото на осветеност в работната среда в цялата сграда. Съгласно Доклад от контрол на изкуствено осветление № 94-О/05.12.2023г., изготвен от служба по трудова медицина „Медигруп контрол“ ЕООД, гр.Бургас, бяха констатирани несъответствия на изискванията на Наредба № 49 в отдел „Регустратура“, „Гражданско деловодство“ и кабинет „Главен счетоводител“, находящи се на първи етаж в сградата, изразяващи се в измерени нива под определената норма на осветеност. Съгласно писмо с изх.№ ВСС-155 от 23.11.2023г. беше актуализирана бюджетната сметка на РС-Несебър, като бяха осигурени допълнителни средства по § 10.00 „Издръжка“. След получено разрешение от отдел „Инвестиции и строителство към Комисия „Управление на собствеността“, в началото на месец декември 2023г. беше извършен текущ ремонт на първия етаж в сградата на съда, в резултат на който беше извършен: Монтаж на окачен таван в общите части на първия етаж, в стаята на административния секретар и в стаята на съдебно-изпълнителна служба, ведно с демонтаж на старите луминесцентни лампи и монтаж на нови осветителни тела за вграждане с лед светлина и 4 броя датчици за движение в коридора на първия етаж по подобие на монтираните такива на втория етаж от сградата; Демонтаж на старите и външен монтаж на нови лед осветителни тела в стаите на Бюро съдимост, Гражданско деловодство, Наказателно деловодство, отдел Счетоводство и контрол, както и в двете стаи на съдебните секретари. С извършените строително-ремонтни работи бе постигната по-добра осветеност и по-нисък разход на консумирана електроенергия в работните помещения, предоставяне на по-добри и безопасни условия на работа и придаване по-добър естетически вид във вътрешната част на съдебната сграда.

През месец ноември 2023г. беше извършен и частичен ремонт в тоалетната за граждани. Сменена беше вратата на едната от двете клетки. Предвидена е смяна и на вратата на другата клетка и закупуване на ПВЦ шкаф.

През месец септември 2023г. бе закупен модул "Експорт от JES към Информационната система за единната входна точка за запорите“ за СИС при РС- Несебър.

През месец октомври 2023г. беше подменена част от компютърната техниката и периферните устройства, което доведе до подобряване на оперативната функционалност в деловодствата на съда и експедитивност при обслужването на гражданите.

С писмо от 08.12.2023г. беше отправено искане до комисия „Професионална квалификация и информационни технологии“ с копие до Комисия „Бюджет и финанси“ към ВСС за отпускане на средства за закупуване, доставка, монтаж и двугодишна поддръжка на система за видеоконференцияза събиране на доказателства по трансгранични дела и дела със задържани лица.

**III. ДВИЖЕНИЕ НА ДЕЛАТА**

**1. Сравнителен анализ на несвършените дела в края на отчетния период за последните три години.**

Останалите несвършени дела, в края на отчетната 2023г. са общо 342. За 2022г. са общо 529 дела, а за 2021г. – 610 дела. Значителното намаляване на броя на несвършените дела през 2023г. спрямо тези през 2022г., близо с 2/3 по-малко и почти наполовина спрямо 2021г., говори за личната отговорност на магистратите, работещи в РС- Несебър. Следва да се отбележи и оказаната на РС-Несебър помощ от съдиите Лазар Василев и Димитър Стоянов, които бяха командировани последователно на заето място в РС-Несебър, с което работата през почти цялата година се разпределяше на шестима съдии и даде възможност на магистратите да работят по-спокойно и да приключат по-голяма част от висящите им производства.

От несвършените общо 342 дела за 2023г., гражданските са 258 дела, при 415 дела за 2022г. и при 457 дела за 2021г., а наказателните дела са 84, при 114 дела за 2022г. и при 153 дела за 2021г.

**2.Сравнителен анализ на постъпленията на дела през последните три години.**

Постъпилите дела през 2023г. са 2318, от които 1441 граждански и 877 наказателни.

Постъпилите дела през 2022г. са 2743, от които 1508 граждански и 1235 наказателни.

Постъпилите дела през 2021г. са 3031, от които 1767 са граждански и 1264 са наказателни.

При сравнителен анализ се наблюдава лек спад на постъпленията по граждански дела през 2023г. спрямо постъпилите дела през 2022г., с 67 по-малко. Независимо от това, образуваните граждански дела продължават да са с висока фактическа и правна сложност, често с международен елемент, което води до тяхната по-голяма продължителност. Наблюдава се по-значителен спад при постъпленията на наказателните дела, като това се дължи основно на намаляване на постъпленията на частните наказателни дела, предимно по ЗЕС. Това обаче, не води до намаляване действителната натовареност на съдиите, тъй като тези видове дела са бързоликвидни и приключват в сравнително кратки срокове.

Общо делата за разглеждане през отчетния период са 2847 за 2023г., при 3353 дела за 2022г. и 3582 дела за 2021г.

Свършените дела през отчетната година са 2505, при 2824 дела за 2022г. и 2972 дела за 2021г.

От всички сложени за разглеждане дела, през 2023г. са свършени 88%, при 84% за 2022г. и при 81% за 2021г. Това налага извода, че съдиите са показали висок професионализъм и добросъвестност.

**3.Ефективност**

През 2023г. са постъпили 2318 броя дела. Свършените дела са 2505, или близо 108,07 %, като процента на ефективност е свидетелстващ за изключителност по този показател на правораздаването.

**4.Сравнителен анализ на делата за разглеждане през последните три години**

***4.1. Общо дела за разглеждане***

Общо дела за разглеждане през отчетния период са 2847 за 2023г., при 3353 дела за 2022г. и 3582 дела за 2021г., от които:

- постъпили дела през 2023г. - 2318, при 2743 дела за 2022г. и 3031 дела за 2021г.

- останали, несвършени в началото на отчетния период - 529, при 610 дела за 2022г. и 551 дела дела за 2021г.

- останали, несвършени в края на отчетния период - 342, при 529 дела за 2022г. и 610 дела за 2021г.

***4.2. Наказателни дела***

Общ брой наказателни дела за разглежданепрез отчетния период – 991, при 1388 дела за 2022г. и 1439 дела за 2021г., от които:

**-** постъпили дела през 2023г. са 872, при 1235 дела за 2022г. и 1264 дела за 2021г.

- останали несвършени дела в началото на отчетния период – 114, при 153 дела за 2022г. и 175 дела за 2021г.

4.2.1. НОХД – 265 общо дела за разглеждане за 2023г., при 260 дела за 2022г. и 328 дела за 2021г., в това число:

- 228 постъпили дела през 2023г., при 207 дела за 2022г. и 270 дела за 2021г.

- 35 дела останали несвършени в началото на отчетния период, при 53 дела за 2022г. и 58 дела за 2021г.

4.2.2. НЧХД –15 общо дела за разглеждане през 2023г. /7 постъпили и 8 несвършени/, при 21 дела за 2022г. и 27 дела за 2021г.

4.2.3. АНД **–** 258общо дела за разглеждане за 2023г. /201 постъпили и 55 несвършени/, при 283 дела за 2022г. и 456 дела за 2021г.

4.2.4. ЧНД **–** 363общо дела за разглеждане през 2023г. /350 постъпили и 13 несвършени/, при 824 дела за 2022г. и 606 дела за 2021г.

***4.3. Граждански дела***

Общо дела за разглеждане за отчетният период – 1856, при 1965 дела за 2022г. и 2143 дела за 2021г., от които:

- постъпилите дела през 2023г. са 1441, при 1508 за 2022г. и 1767 дела за 2021г.

- останали несвършени в началото на отчетния период – 415, при 457 дела за 2022г. и 376 дела за 2021г.

***Изводи:***

При сравнителен анализ на трите години се наблюдава известен спад на постъпленията на делата спрямо предходните години. Не без значение обаче е факта, че образуваните граждански дела са с висока фактическа и правна сложност, често с международен елемент, което води до тяхната по-голяма продължителност.

**5.Сравнителен анализ на свършените дела през последните три години**

***5.1. Свършени наказателни дела***

5.1.1. Общо свършени дела за отчетния период – 907, при 1274 дела за 2022г. и 1286 дела за 2021г., от които:

- с акт по същество – 664, при 1059 дела за 2022г. и 1014 дела за 2021г.

- прекратени – 243, при 202 дела за 2022г. и 272 за 2021г.

***5.2. Свършени наказателни дела по видове***

5.2.1. НОХД - от приключените през 2023г. общо 224 дела, със съдебен акт по същество са решени 42 дела. За 2022г. от приключилите общо 225, със съдебен акт по същество са решени 50 дела. За 2021г. от приключилите общо 275, със съдебен акт по същество са решени 55 дела.

Прекратени са общо 182, при 175 дела за 2022г. и 220 дела за 2021г., от които със споразумение – 129, при 131 дела за 2022г. и 204 дела за 2021г.

5.2.2. НЧХД - от свършените през 2023г. общо 11 дела, със съдебен акт по същество са 7 дела, а прекратени – 4 дела. За 2022г. от свършените общо 13 дела, със съдебен акт по същество са 6 дела, а прекратени – 7 дела. За 2021г. от свършените общо 18 дела, със съдебен акт по същество са 10 дела, а прекратени – 8 дела.

5.2.3. АНД - от приключените през 2023г. общо 227 дела, с акт по същество са 197 дела, а прекратени – 30 дела. За 2022г. от приключени общо 225 дела, с акт по същество са 210 дела, а прекратени - 15 дела. За 2021г. от приключени общо 375 дела, с акт по същество са 358 дела, а прекратени – 17 дела.

5.2.4. ЧНД - от свършените през 2023г. общо 359 дела, с акт по същество са 340 дела, а прекратени – 19 дела. За 2022г. от свършени общо 811 дела, с акт по същество са 793 дела, а прекратени – 18 дела. За 2021г. от свършени общо 599 дела, с акт по същество са 576 дела, а прекратени – 23 дела.

***5.3. Свършени граждански дела***

5.3.1. Общо свършени граждански дела за отчетния период - 1598, при 1550 дела за 2022г. и 1686 дела за 2021г.

От свършените граждански дела, с решение по същество са приключили – 1221 дела, при 1122 дела за 2022г. и 1243 дела за 2021г.

Прекратени са общо 377 дела, при 428 дела за 2022г. и 443 дела за 2021г.

От общата бройка свършени граждански дела, 661 дела за 2023г. са производства, извън тези, по които се образуват частни граждански дела.

През 2023г. са свършени 158 ЧГД, при 162 ЧГД за 2022г. и 152 ЧГД за 2021г.

През отчетният период са свършени 779 дела по чл.410 и чл.417 ГПК, при 668 дела за 2022г. и 995 дела за 2021г.

От свършените дела през 2023г. по чл.410 и чл.417 от ГПК, с акт по същество са приключили 635 дела, а прекратени – 144. За 2022г. от свършените по чл.410 и чл.417 от ГПК, с акт по същество са приключили 544 дела, а прекратени – 124 дела. През 2021г. от свършените по чл.410 и чл.417 от ГПК, с акт по същество са приключили 781 дела, а прекратени – 214 дела.

***Изводи:***

Данните показват, че се запазват високите показатели на приключилите граждански дела в годините, въпреки фактическата и правната им сложност. Това отново е показател за отговорно и професионално отношение на съдиите към разглеждането им. Общо прекратените дела през отчетният период са 21,78%, при 19,18% за 2022г., при 20,67% за 2021г. Основна причина при прекратените наказателни дела са приключването им със споразумение по реда на чл.382 и чл.384 от НПК, а по гражданските- императивната разпоредба на чл.411, ал.1 от ГПК, обуславяща местна компетентност на съда по постоянен адрес или седалище на длъжника, съответно чл.113 от ГПК, касаещ производства, инициирани от и срещу потребители, разпоредбата на чл.104, т.3 и т.4 от ГПК, обуславяща родова подсъдност на окръжен съд, която се установява след представяне на удостоверения за данъчна оценка и конкретизиране цената на иска, и процесуално бездействие на страните при констатирани нередовности по исковите молби по реда на чл.129 ГПК.

**IV. СРОЧНОСТ ПРИ РАЗГЛЕЖДАНЕ НА ДЕЛАТА**

При образуването и насрочването на делата в районен съд съдиите се стараят да спазват законовите срокове. Делата се разпределят на случайният принцип посредством софтеурен продукт, утвърден и предоставен от ВСС. Всички дела се образуват в деня на постъпването им /в изключително редки случаи на следващия ден/, и се докладват на определения съдия-докладчик на същия ден. Делата, които се разглеждат по реда на бързите производства по НПК и ГПК, също се докладват на съдията-докладчик в деня на постъпването ми. Всички съдии при РС - Несебър разполагат с КЕП. Създадена е организация всички граждани или пълномощници, които депозират в регистратурата на съда своите искови молби, заявления и др.документи, въз основа на които по силата на ПАС се образуват дела, да имат възможност, при желание от тяхна страна, да присъстват лично при разпределението на случаен принцип и по този начин в деня на подаването на молбата си да разберат вида и номера на делото си, и определения съдия-докладчик. За това свое право гражданите са уведомени посредством съобщение, поставено на видно място в регистратурата на съда. В края на работния ден /след 17.00 часа/ се разпечатва съответният общ протокол, след положен електронен подпис, от програмния продукт за случайно разпределение на всички постъпили през деня дела, като подписан препис от съответния индивидуален протокол се прикрепва към всяко дело незабавно след разпределянето му. Делата се насрочват в месечен или най-късно двумесечен срок, в зависимост от вида и характера на делото. Когато се касае за НОХД със задържани лица, те се насрочват в по-кратък срок, като в останалите случаи съдебното заседание по тези дела се насрочва до два месеца от представяне на обвинителния акт или тъжбата в съда, но стремежът на съдиите е в рамките на възможностите на графика си да насрочват делата в месечен срок. Предприети са действия при постъпления на наказателни дела, по които страните са с местожителство/седалище на територията на гр.Несебър, да се насрочват в максимум едномесечен срок, като за пример в тази насока могат да бъдат посочени АНД, образувани по жалби на граждани против наказателни постановления, издадени от Началника на РУ на МВР- Несебър. Следи се за спазване на всички установени от процесуалните закони съкратени срокове за насрочване и разглеждане на специални категории граждански и наказателни дела.

От свършените през 2023г. общо 2505 дела, в срок до 3 месеца са приключили 2096 дела или 84%. От свършените през 2022г. общо 2824 дела, в срок до 3 месеца са приключили 2112 дела или 75%. За сравнение през 2021г. от свършените общо 2972 дела, в срок до 3 месеца са приключили 2409 дела или 81%. Сочената висока срочност отново се налага извода за отговорно и професионално отношение на съдиите към разглеждането и решаването на делата, независимо от тяхната висока фактическа и правна сложност, задължението за провеждане на разпоредително заседание по НОХД, както и делата с участието на чужди граждани, като всичко това неминуемо води до по - голяма продължителност при разглеждането на делата. Продължава създадената преди години организация внесените от РП-Бургас, ТО-Несебър споразумения за решаване на делото в досъдебата фаза по чл.381 от НПК да се разглеждат, насрочват и решават от определения на случаен принцип съдия-докладчик предимно в деня на постъпването им.

Останали несвършени в края на отчетният период дела са 342, при 529 за 2022г. и 610 за 2021г. По този показател е налице значително подобряване качеството на работата на съда, като следва да се отчете и факта, че несвършените дела са преимуществено образувани в края на годината и съставляват незначителен брой на фона на постъпленията и броя дела общо за разглеждане през годината.

**V. БРОЙ РЕШЕНИТЕ ДЕЛА ПО СЪЩЕСТВО. АНАЛИЗ.**

**1.Общ брой на решените по същество дела**

От общо свършените през 2023г. - 2505 дела, с акт по същество са 1885 дела. През 2022г. от общо свършените 2824 дела, с акт по същество са 2181 дела. За сравнение през 2021 г. от общо свършените 2972 дела, с акт по същество са 2257.

**2.Решени по същество НОХД**

Анализът на отчета за дейността на съда по постъпили през годината дела, ясно откроява трайна тенденция за най-голям брой дела за общоопасни престъпления - 227, при 127 дела за 2022г., като най-голям е дела на такива, свързани с придобиване и държане на наркотични вещества – 41, при 26 дела за 2022г.

На второ място са престъпленията против собствеността- 43, при 68 дела за 2022г. От тях - 28 дела по чл.194-197 от НК, 4 дела по чл.198 от НК, 1 дело за длъжностно присвояване, 1 дело за присвояване на намерена или случайно попаднала у дееца вещ – чл.207 от НК, 1 дело за обсебване и 6 дела за измама по чл.209-211 от НК.

Следват престъпления против правата на гражданите - 28 дела, всички против интелектуалната собственост за престъпления по чл.172б от НК. Престъпления против личността - 12 дела, от които 4 дела за телесни повреди. Други престъпления против личността – 7, от които 1 дело за противозаконно лишаване от свобода по чл.142а, ал.1 от НК, 1 дело за блудство по чл.149, ал.1 от НК, 1 дело за изнасилване, 2 дела за трафик на хора. Изброяването е съобразно посоченото в дадените статистически форми по образец.

От решените през годината 224 НОХД с присъда са завършили 42 дела, по споразумение по реда на чл.382 НПК и чл.384 НПК- 172 дела.

От общо съдените лица - 213 /при 294 лица за 2022г. и 321 за 2021г./, изцяло оправдани - 3 лица, освободени от наказателна отговорност по чл.78а от НК – 9 лица. Броят на наказаните лица по чл.381-384 НПК е 172.

На лишаване от свобода до три години са били осъдени общо 145 лица, в това число условно осъдени са 107 лица. През отчетният период е наложено 1 наказание „лишаване от свобода“ от три до петнадесет години. Наказание „глоба“ е наложено на 32 лица, а наказание „пробация“- на 33 лица.

Налице е трайна тенденция на налагане най-често на наказанието лишаване от свобода до три години. В повечето от случаите в посочените рамки наказанието лишаване от свобода се налага с приложение на чл.66 НК.

Запазва се ниския брой на лицата осъдени на пробация, като една от причините е промените в законодателството и предвиждане на минимално наказание лишаване от свобода за някой от престъпленията /чл.343б, чл.343в, ал.2, чл.172б НК и др./.

**3. Решени по същество НЧХД**

От разгледаните през отчетният период общо 15 дела, свършени са 11 наказателни дела частен характер, от които 7 завършили с присъда. Четири от делата са прекратени най-често поради ролята на съдията при постигане на помирение между страните.

**4.Решени по същество АНД**

През отчетният период от разгледаните общо 258 АНД по жалби против наказателни постановления са свършени 227 АНД, като са останали несвършени 31 дела в края на годината. Броят на останалите несвършени дела към края на отчетния период се обяснява с постъпленията от този вид дела именно в края на годината.

Разгледани са и 22 дела по реда на чл.78а от НК, от които свършени са 18 дела - 11 дела с акт по същество и 7 са били прекратени, в това число – 2 дела свършили със споразумение. За сравнение, през 2022г. по реда на чл.78а от НК са разгледани 25 дела, от които свършени са 22 дела - 20 дела с акт по същество и 2 са били прекратени. През 2021 г. са разгледани 22 дела по реда на чл.78а от НК, от които свършени са 19 дела- 15 дела с акт по същество и 4 дела са прекратени.

От общо 258 за разглеждане АНД по жалби против наказателни постановления на различни органи, 227 дела са свършени, от които:

* 85 дела на КАТ, при 139 за 2022г. и 236 дела за 2021г.;
* 17 дела по жалби против наказателни постановления, издадени от НАП, при 3 дела за 2022г. и 44 дела за 2021г.;
* 2 дела на ДНСК;
* 6 дела на Комисията за защита на потребителите;
* 15 дела по ЗМВР;
* 1 дело по Наредба на Община Несебър;
* 3 дела на Здравна инспекция;
* 63 по УБДХ.

През отчетният период в РС- Несебър са били образувани АНД по жалби и против други административнонаказващи органи - например Инспекция по труда, но предвид липсата на заложени графи в статистическата форма, същите не са отразени.

Налице е тенденция най- голям дял от делата да са за нарушения по ЗДвП, следвани от делата по УБДХ.

От разгледаните по същество общо 258 АНД, свършени са общо 227 дела, при които по 87 дела са били потвърдени наказателните постановления, по 23 дела - изменени, по 87 дела - отменени, а 30 дела са били прекратени.

За сравнение през 2022г., от разгледаните по същество общо 258 АНД, свършени са общо 203 дела, от които по 91 дела са били потвърдени наказателните постановления, по 13 дела - изменени, по 86 дела - отменени, а 13 дела са били прекратени.

През 2021 г. от разгледаните по същество общо 456 АНД, свършени са общо 375 дела, при които по 144 дела са били потвърдени наказателните постановления, по 47 дела- изменени, по 167 дела - отменени, а 17 дела са били прекратени.

Макар и да е налице спад в постъпленията на АНД спрямо 2021г., налице е завишение в съотношението на свършените дела спрямо делата за разглеждане, изключая прекратените дела.

**5.Решени по същество ЧНД**

Частните наказателни дела по правило се разглеждат в кратки процесуални срокове. Продължава практиката исканията по чл.64, чл.65, чл.161, чл.222 и чл.223 от НПК да се насрочват или разглеждат в деня на постъпването.

От общо разгледаните 431 дела през 2023г., образувани са 228 дела от досъдебното производство /свършени 227 дела/ и 203 дела от съдебното производство /свършени 200 дела/.

За сравнение, през 2022г. от общо за разглеждане 824 дела, са образувани 186 ЧНД от досъдебното производство /свършени 185 дела/ и 638 ЧНД от съдебното производство /свършени 626 дела/.

През 2021г. от общо за разглеждане 606 дела, са образувани 200 дела от досъдебното производство /свършени 196 дела/ и 406 дела от съдебното производство /свършени 403 дела/.

През отчетният период са били образувани 148 дела по ЗЕС, при 596 дела за 2022г., от които към края на отчетения период са били свършени 154 дела /с 6 дела от предишен период/, при 590 дела за 2021г.

Наблюдава се драстичен спад на делата по ЗЕС, който се дължи главно на възприетата от съдиите в Районен съд – Несебър практика за отхвърляне на исканията по чл.159а от НПК, прилагайки пряко Директива 2002/58/ЕО на Европейския парламент и на Съвета от 12 юли 2002г. относно обработката на лични данни и защита на правото на неприкосновеност на личния живот в сектора на електронните комуникации, изменена с Директива 2009/136/ЕО на Европейския парламент и на Съвета от 25 ноември 2009 година, и даденото тълкуване с Решение на СЕС от 17 ноември 2022г. по дело С-350/21 (ЕCLI:EU:C:2022:896), свързано с българското законодателство.

**6.Решени по същество ГД**

През 2023г. са свършени общо 653 граждански дела, при 720 дела за 2022г. и 540 дела за 2021г.

От свършените дела:

- 343 дела са по облигационни искове, при 401 дела за 2022г. и 196 дела за 2021г.

- 62 дела са искове по СК, при 52 дела за 2022г. и 53 дела за 2021г.;

- 101 дела са по установителни искове, при 125 дела за 2022г. и 149 дела за 2021г.;

- 84 дела са по вещни искове, при 83 дела за 2022г. и 61 дела за 2021г.

- 17 дела са по искове за делба и по ЗН, при 9 дела за 2022г. и 18 дела за 2021г.;

- 9 дела са по искове по КТ, при 8 дела за 2022г. и 13 дела за 2021г.

- 22 дела са производствата по ЗЗДН, при 20 дела за 2022г. и 20 дела за 2021г.

От анализа на посочената по-горе статистика се налага извод за известен спад на облигационните искове спрямо тези за 2022г., но пък се наблюдава увеличение на делата по СК и тези по искове за делби. Увеличава се броя на решените вещни искове спрямо тези от 2021г. с около 30%, като се наблюдава относително запазване на броя на решените молби по ЗЗДН.

От зададената статистическа форма е видно, че не се наблюдават делата по ЗУЕС. Същите са характерни за района предвид построените през последните години многобройни комплекси за сезонно ползване. Делата по този закон, освен че са много на брой, се характеризират с висока фактическа и правна сложност, тъй като в тези производства се събира голям обем от доказателства, на които впоследствие се налага да бъде извършен анализ. Тези дела, в огромната си степен, са с международен елемент, тъй като ответниците са предимно чужди граждани, които не пребивават на територията на страната. Това води до забавяне на производствата поради невъзможност същите да бъдат намерени и да им бъдат връчени съдебните книжа в разумни срокове. Липсата на поставени номера на административните адреси на ответниците, както и липсата представители на Етажната собственост на място също утежнява процеса с призоваването и надлежното връчване на съдебните книжа, предвид сезонния характер на по-голяма част от комплексите. Налага се делата да се развиват с участието на особен представител, но докато се стигне до определяне на самия адвокат, изминава значителен период от време.

**7.Решени по същество ЧГД**

От общо решените през 2023г. - 921 дела, 779 дела са по заявления по чл.410 /606 дела/ и по чл.417 ГПК /173 дела/.

За сравнение, от общо решените през 2022г. - 830 дела, 668 дела са по заявления по чл.410 /544 дела/ и по чл.417 ГПК /124 дела/.

През 2021г., от общо решени 1146 дела, общо 995 дела са по заявления по чл.410 /792 дела/ и по чл.417 ГПК /203 дела/.

През 2023г. са били изпълнени 16 съдебни поръчки, от които: 1 производство по Регламент № 650/2012г. и 15 производства по Хагската конвенция от 1965г. за връчване на книжа.

**8.Резултати при приключването на гражданските дела**

При свършени общо 1598 броя граждански дела:

- по 906 дела, искът е уважен изцяло;

- по 201 искът е уважен отчасти;

- по 114 дела искът е бил отхвърлен изцяло;

-10 дела са приключили по спогодба и по 367 производството е било прекратено по други причини.

Видно е, че по значителен брой дела предявените претенции са били приети за основателни, което показва запазване на тенденцията в тази насока от минали години.

**VI. БРОЙ ПРЕКРАТЕНИ ДЕЛА. АНАЛИЗ НА ПРИЧИНИТЕ.**

**1.Общ брой прекратени дела.**

От свършените през 2023г. общо 2505 дела, прекратени са 620 дела, от които 184 дела със споразумение по чл.381- 384 от НПК или спогодба по чл.234 от ГПК.

За сравнение от свършените през 2022г. общо 2824 дела, прекратени са 643 дела, от които 168 дела със споразумение по чл.381- 384 от НПК или спогодба по чл.234 от ГПК.

През 2021г. от свършените общо 2972 дела, прекратени са 715 дела, от които 217 със споразумение по чл.381- 384 от НПК или спогодба по чл.234 от ГПК.

Делът на прекратените спрямо приключените дела през 2023г. е 24%, при 23% за 2022г. и 24% за 2021г.

Наблюдава се запазване на процентната стойност по този показател.

**2.Прекратени наказателни дела**

Прекратените НОХД през 2023г. са 10 /без делата, по които са били одобрени споразумения/. За сравнение през 2022г. са прекратени 7 НОХД /без делата, по които са били одобрени споразумения/, а за 2021г. - 16 дела.

По отношение на НЧХД, през отчетният период са прекратени 4 дела, при 7 дела за 2022г. и 8 дела за 2021г.

Прекратените АНД за 2023г. са 30, при 13 дела за 2022 и 17 дела за 2021г.

От производствата по чл.78а от НК през 2023г. са прекратени 7 дела, в това число 2 дела по споразумение, при 2 дела за 2022г. и 4 дела за 2021г.

Прекратените ЧНД за отчетният период са 20, при 18 дела за 2022г. и 23 дела за 2021г.

Причините за прекратените производства са връщане на делото за доразследване по НОХД, просрочени жалби против наказателни постановления по АНД, констатирана липса на местна подсъдност за РС-Несебър и изпращане на делото по подсъдност на съответния компетентен съд за разглеждане на жалбата, оттегляне на жалбата, с която е сезиран съда, съответно оттегляне на тъжбата или постигане на помирение между страните по НЧХД.

**3.Прекратени граждански дела**

През 2023г. са прекратени общо 377 граждански дело. За сравнение, през 2022г. са прекратени общо 428 граждански дела, а през 2021г. - общо 443 граждански дела.

Прекратените частни граждански дела за отчетният период 170, от които 144 дела по чл.410-417 ГПК. За 2022г. прекратените ЧГД са 166, от които 124 дела по чл.410-417 ГПК, при 228 ЧГД за 2021г., от които 214 дела по чл.410-417 ГПК

Десет дела са прекратени поради постигане на спогодба.

Прекратяването на гражданските дела като цяло се дължи на изпращане по подсъдност на местно компетентният съд, оттегляне на исковите молби, недопустимост на исковете, неотстраняване нередовностите по исковата молба, изпълнение на съдебни поръчки и прекратяване на делото поради изчерпване предмета на делото.

**VII.НЕСВЪРШЕНИ ДЕЛА. ВИДОВЕ. АНАЛИЗ НА ПРИЧИНИТЕ.**

През 2023г. са постъпили общо 2318 дела. Към началото на отчетният период са останали несвършени общо 529 дела, а към края - общо 342 дела.

За сравнение, през 2022г. са постъпили общо 2743 дела. Към началото на отчетният период са останали несвършени общо 610 дела, а към края - общо 529 дела.

През 2021г. са постъпили общо 3031 дела. Към началото на отчетният период са останали несвършени общо 551 дела, а към края - общо 610 дела.

През отчетния период, несвършени от 1 до 3 години са 30 граждански дела, от 3 до 5 години- 6 дела, а над 5 години – 4 дела.

За сравнение, през 2022г., несвършени от 1 до 3 години са 47 граждански дела, от 3 до 5 години- 9 дела, а над 5 години - 2.

За сравнение през 2021 г. несвършени от 1 до 3 години са 80 граждански дела, от 3 до 5 години- 6 дела, а над 5 години - 2.

От несвършените общо 114 наказателни дела, голямата част са образувани последните месеци на годината.

Забелязва се намаляване на броя несвършени дела в края на отчетните периоди, като успех следва да се отбележи факта, че броя на останалите несвършени към края на 2023г. е значително по-малък от броя на несвършените към началото на 2023г. Тези показатели отново се дължат на голямата отговорност, както на съдиите в организацията при разглеждането и решаването на делата, така и на служителите, недопускайки забавяне в обработката на делата и регулярното следене на движението на делата.

Продължава тенденцията към намаляване броя на висящите дела с продължителност от 1 до 3 години. Остава относително малък броя на делата с продължителност над 3 години, като причините за това се дължат на факта, че делбените производства са двуфазни, и често продължават с години предвид триинстанционният контрол на съдебния акт във всяка фаза. В броя несвършени дела влизат и спрените производства, внесените във временен архив съдебни делби, по които страните не са внесли депозити за експертизи.

**VIII. БРОЙ ОБЖАЛВАНИ И ПРОТЕСТИРАНИ СЪДЕБНИ АКТОВЕ.**

**РЕЗУЛТАТИ ОТ ВЪЗЗИВНА И КАСАЦИОННА ПРОВЕРКА.**

**1.Брой обжалвани и протестирани съдебни актове. Резултати от въззивна и касационна проверка.**

|  |  |  |  |  |  |  |  |
| --- | --- | --- | --- | --- | --- | --- | --- |
| година | **НОХД** | **НЧХД** | **АНД-НП** | **АНД-78А НК** | **ЧНД** | **ГД** | **ЧГД** |
| 2021г. | 37 | 0 | 101 | 0 | 20 | 176 | 26 |
| 2022г. | 34 | 5 | 68 | 2 | 24 | 158 | 20 |
| 2023г. | 26 | 6 | 43 | 6 | 24 | 192 | 46 |

**2.Резултати от инстанционния контрол**.

През годината общо 343 дела са били обжалвани и протестирани, при 287 дела за 2022г. и 360 дела за 2021г. В същото време през отчетния период са преминали инстанционен контрол и върнати в края на отчетния период общо 247 дела /цифрата отчита и обжалване през предходни години дела, но върнати през отчетната 2023г., през която става ясен резултата от инстанционния контрол/.

Така от преминалите инстанционен контрол и върнати в края на отчетния период общо 247 дела, изцяло потвърдени от горната инстанция са 159 дела или 64%, при 68% за 2022г. и 67% за 2021г.

По отношение наказателните дела справките сочат, че от върнатите през годината общо 66 дела от горна инстанция, по 46 дела обжалваните актове /вкл. и определения/ са изцяло потвърдени или 70 % от обжалваните актове са изцяло потвърдени, при 70% за 2022г. и 54% за 2021г.

По отношение АНД справките сочат, че от върнатите през годината общо 37 дела от горна инстанция, по 27 дела обжалваните актове /вкл. и определения/ са изцяло потвърдени или 73% от обжалваните актове са изцяло потвърдени, при 74% за 2022г. и 71% за 2021г.

Резултатите по граждански дела сочат, че от общо върнатите 144 от инстанционен контрол дела, по 86 от обжалваните актове /вкл. и определения/ са били потвърдени изцяло, или 60% от обжалваните актове са изцяло потвърдени, при 64% за 2022г и 70% за 2021г.

**IХ.НАТОВАРЕНОСТ НА СЪДЕБНИЯ РАЙОН**

Към 01.01.2023г. са били висящи общо 529 дела, от които 114 наказателни и 415 граждански дела. Постъпили са за разглеждане общо 2318 дела, от които 877 наказателни и 1441 граждански дела. Всичко дела за разглеждане са 2847, от които са свършени 2505 дела или 88%. От свършените през годината, 2096 дела са били приключени в тримесечния срок или 84%.

За сравнение към 01.01.2022г. са били висящи общо 610 дела, от които 153 наказателни и 457 граждански дела. Постъпили са за разглеждане общо 2743 дела, от които 1235 наказателни и 1508 граждански дела. Всичко дела за разглеждане са 3353, от които са свършени 2824 дела или 84%. От свършените през годината, 2260 дела са били приключени в тримесечния срок или 80%.

За сравнение към 01.01.2021г. са били висящи общо 551 дела, от които 175 наказателни и 376 граждански дела. Постъпили са за разглеждане общо 3031 дела, от които 1264 наказателни и 1767 граждански дела. Всичко дела за разглеждане са 3582, от които са свършени 2972 дела или 83%. От свършените през годината, 2409 дела са били приключени в тримесечния срок или 81%.

Увеличеният процент на свършените през отчетния период дела е ясен знак за висок професионализъм и отговорност на магистратите в институцията.

Натовареността по щат спрямо дела за разглеждане за 2023г. е 33.89, при 46.57 за 2022г. и 42.65 за 2021г. Натовареността по щат спрямо свършени дела е 29.82, при 39.22 за 2022г. и 35.38 за 2021г.

Действителната натовареност за 2023г. към делата за разглеждане е 41.26, а за свършените дела – 36.30. За сравнение през 2022г., действителната натовареност е 57.81 към делата за разглеждане и 48.69 към свършените дела. През 2021г. действителната натовареност е 62.84 към делата за разглеждане и 52.14 към свършените дела.

Следва да се обърне внимание, че натовареността по щат за 2023г. е изчислена при заети седем щата, въпреки, че седмата щатна длъжност „съдия“ в Районен съд – гр.Несебър беше разкрита едва в края на годината с Решение по Протокол № 37 от 14.12.2023г. на Пленума на ВСС. Дори и изчислена за седем щата, натовареността на съдиите през 2023г. спрямо свършени дела отново е над средната за съдилища извън областните центрове според данните на ВСС.

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **Х.НАТОВАРЕНОСТ ПО СЪДИИ**  **Дела-несвършени към 01.01.2023г. по съдии** | | | | | | | | |  | |  | |
| Съдия | НОХД | НАХД | ЧНД | НЧХД | НД общо | ГрД | ЧГрД | | ГД  общо | | Всичко | |
| Валери Владимиров Събев | 12 | 7 | 1 |  | 20 | 77 | 4 | | 81 | | 101 | |
| Димитър Пенчев Стоянов | 1 |  |  |  | 1 | 24 |  | | 24 | | 25 | |
| Йорданка Георгиева Майска Иванова | 2 | 1 |  | 1 | 4 | 33 | 1 | | 34 | | 38 | |
| ЛАЗАР КИРИЛОВ ВАСИЛЕВ |  | 4 | 3 |  | 7 | 22 |  | | 22 | | 29 | |
| Мария Маркова Берберова Георгиева |  |  |  |  | 0 | 4 |  | | 4 | | 4 | |
| Нина Русева Моллова Белчева | 4 | 10 |  | 2 | 16 | 62 | 3 | | 65 | | 81 | |
| Петър Славов Петров | 9 | 21 | 7 | 3 | 40 | 108 | 5 | | 113 | | 153 | |
| Пламен Маринов Дойков | 3 | 3 |  | 1 | 7 | 18 |  | | 18 | | 25 | |
| Сияна Стойчева Димитрова | 4 | 12 | 2 | 1 | 19 | 53 | 1 | | 54 | | 73 | |
| OБЩО | 35 | 58 | 13 | 8 | 114 | 401 | 14 | | 415 | | 529 | |
| **Дела- постъпили през отчетния период по съдии** | | | | | | |  | |  | |  | |
| Съдия | НОХД | АНД | ЧНД | НЧХД | НД общо | ГрД | ЧГрД | | ГД общо | | Всичко | |
| Валери Владимиров Събев | 42 | 45 | 76 | 1 | 164 | 98 | 184 | | 282 | | 446 | |
| Димитър Пенчев Стоянов | 34 | 22 | 61 |  | 117 | 53 | 99 | | 152 | | 269 | |
| Йорданка Георгиева Майска Иванова | 9 | 6 | 10 | 1 | 26 | 9 | 46 | | 55 | | 81 | |
| ЛАЗАР КИРИЛОВ ВАСИЛЕВ | 3 | 3 | 6 |  | 12 | 2 | 21 | | 23 | | 35 | |
| Мария Маркова Берберова Георгиева | 23 | 24 | 58 | 1 | 106 | 62 | 94 | | 156 | | 262 | |
| Нина Русева Моллова Белчева | 36 | 35 | 89 | 2 | 162 | 93 | 172 | | 265 | | 427 | |
| Петър Славов Петров | 46 | 42 | 56 | 1 | 145 | 95 | 177 | | 272 | | 417 | |
| Пламен Маринов Дойков |  |  |  |  | 0 |  |  | | 0 | | 0 | |
| Сияна Стойчева Димитрова | 37 | 45 | 62 | 1 | 145 | 90 | 146 | | 236 | | 381 | |
| OБЩО | 207 | 199 | 817 | 12 | 877 | 502 | 939 | | 1441 | | 2318 | |
| **Общо дела за разглеждане по съдии** | | | | | |  |  | |  | |  | |
| Съдия | НОХД | НАХД | ЧНД | НЧХД | НД общо | ГрД | ЧГрД | | ГД  общо | | Всичко | |
| Валери Владимиров Събев | 54 | 52 | 77 | 1 | 184 | 175 | 188 | | 363 | | 547 | |
| Димитър Пенчев Стоянов | 35 | 22 | 61 | 0 | 118 | 77 | 99 | | 176 | | 294 | |
| Йорданка Георгиева Майска Иванова | 11 | 7 | 10 | 2 | 30 | 42 | 47 | | 89 | | 119 | |
| ЛАЗАР КИРИЛОВ ВАСИЛЕВ | 3 | 7 | 9 | 0 | 19 | 24 | 21 | | 45 | | 64 | |
| Мария Маркова Берберова Георгиева | 23 | 24 | 58 | 1 | 106 | 66 | 94 | | 160 | | 266 | |
| Нина Русева Моллова Белчева | 40 | 45 | 89 | 4 | 178 | 155 | 175 | | 330 | | 508 | |
| Петър Славов Петров | 55 | 63 | 63 | 4 | 185 | 203 | 182 | | 385 | | 570 | |
| Пламен Маринов Дойков | 3 | 3 | 0 | 1 | 7 | 18 | 0 | | 18 | | 25 | |
| Сияна Стойчева Димитрова | 41 | 57 | 64 | 2 | 164 | 143 | 147 | | 290 | | 454 | |
| OБЩО | 265 | 280 | 431 | 15 | 991 | 903 | 953 | | 1856 | | 2847 | |
| **Общо свършени дела по съдии** | | | | | |  |  | |  | |  | |
| Съдия | НОХД | НАХД | ЧНД | НЧХД | НД общо | ГрД | ЧГрД | | ГД общо | | Всичко | |
| Валери Владимиров Събев | 46 | 49 | 76 |  | 171 | 131 | 187 | | 318 | | 489 | |
| Димитър Пенчев Стоянов | 27 | 19 | 61 |  | 107 | 53 | 98 | | 151 | | 258 | |
| Йорданка Георгиева Майска Иванова | 11 | 7 | 10 | 2 | 30 | 41 | 47 | | 88 | | 118 | |
| ЛАЗАР КИРИЛОВ ВАСИЛЕВ | 3 | 7 | 9 |  | 19 | 24 | 21 | | 45 | | 64 | |
| Мария Маркова Берберова Георгиева | 20 | 21 | 58 |  | 99 | 42 | 93 | | 135 | | 234 | |
| Нина Русева Моллова Белчева | 36 | 38 | 88 | 4 | 166 | 113 | 172 | | 285 | | 451 | |
| Петър Славов Петров | 44 | 52 | 61 | 3 | 160 | 141 | 174 | | 315 | | 475 | |
| Пламен Маринов Дойков | 3 | 3 |  | 1 | 7 | 18 |  | | 18 | | 25 | |
| Сияна Стойчева Димитрова | 34 | 49 | 64 | 1 | 148 | 98 | 145 | | 243 | | 391 | |
| ОБЩО | 224 | 245 | 427 | 11 | 907 | 661 | 937 | | 1598 | | 2505 | |
|  |  |  |  |  |  |  |  | |  | |  | |
| **Дела, несвършени към 31.12.2023г. по съдии** | | | | | |  |  | |  | |  | |
| Съдия | НОХД | НАХД | ЧНД | НЧХД | НД общо | ГрД | ЧГрД | | ГД общо | | Всичко | |
| Валери Владимиров Събев | 8 | 3 | 1 | 1 | 13 | 44 | 1 | | 45 | | 58 | |
| Димитър Пенчев Стоянов | 8 | 3 | 0 | 0 | 11 | 24 | 1 | | 25 | | 36 | |
| Йорданка Георгиева Майска Иванова | 0 | 0 | 0 | 0 | 0 | 1 | 0 | | 1 | | 1 | |
| ЛАЗАР КИРИЛОВ ВАСИЛЕВ | 0 | 0 | 0 | 0 | 0 | 0 | 0 | | 0 | | 0 | |
| Мария Маркова Берберова Георгиева | 3 | 3 | 0 | 1 | 7 | 24 | 1 | | 25 | | 32 | |
| Нина Русева Моллова Белчева | 4 | 7 | 1 | 0 | 12 | 42 | 3 | | 45 | | 57 | |
| Петър Славов Петров | 11 | 11 | 2 | 1 | 25 | 62 | 8 | | 70 | | 95 | |
| Пламен Маринов Дойков | 0 | 0 | 0 | 0 | 0 | 0 | 0 | | 0 | | 0 | |
| Сияна Стойчева Димитрова | 7 | 8 | 0 | 1 | 16 | 45 | 2 | | 47 | | 63 | |
| ОБЩО | 41 | 35 | 4 | 4 | 84 | 242 | 16 | | 258 | | 342 | |
|  | | | | | | | | |  | |  | |

Утвърденият съдийски щат не позволява специализация на съдиите по материи, т.е. всеки от нас разглежда всички видове дела, които са подсъдни на районен съд като първа инстанция, като това е допълнително натоварване, което по никакъв начин не се отчита както статистически, така и при извършване на атестация на магистрат. Съдиите, разглеждащи всички видове дела, са поставени на равна основа при оценяването си с колегите си, разделени по специализации, което често рефлектира дори отрицателно при атестирането на магистратите - например преценката за поставяне на съответен брой точки за отменени съдебни актове се прави отделно за граждански и отделно за наказателни дела, а не върху общия им сбор, както се прави при съдиите, разглеждащи една материя. Това почти винаги води до намаляване оценката по показателя в цифрово изражение, което считам за изключително несправедливо. Следва в атестационните формуляри да се предвиди поставяне на допълнително точки на магистрат, разглеждащ дела и по двете материи.

**ХI. ОТЛОЖЕНИ ДЕЛА. ПРИЧИНИ.**

Отложените през 2022 г. заседания по граждански дела са 433, при 394 за 2022г. и 417 за 2021г.

Отложените заседания по наказателни дела /НОХД и НЧХД/ са 188, при 181 за 2022г. и 277 за 2021г.

Наблюдава се известно увеличаване на броя на отложените заседания, които преимуществено се дължат на нередовното призоваване на страните. Като други причини могат да се посочат: затрудненията при достъпа до жилищните сгради; липсата на административни адреси; регистрацията на ФЛ и ЮЛ в сгради за сезонно ползване, които в месеците извън активния летен туристически сезон са необитаеми; липсата на заявени адреси на територията на РБ, но налични такива на територията на Европейския съюз; усложнения във връзка с предмета на делата; неизготвяне или непредставяне в срок на заключения на вещи лица; поставяне на допълнителни задачи на вещите лица; допускане извършването на повторни или комплексни експертизи; отлагане по молба на страна, поради невъзможност да се яви в съдебно заседание; отлагане за постигане на споразумение, съответно съдебна спогодба; изпратени съдебни поръчки за разпит по делегация; изслушване на свидетел или вещо лице чрез видеоконферентна връзка или чрез друга платформа.

**ХII. СТРУКТУРА НА НАКАЗАТЕЛНАТА ПРЕСТЪПНОСТ**

От решените през годината 224 НОХД с присъда са завършили 42 дела, със споразумение по реда на чл.382 НПК и чл.384 НПК - 172 дела.

От общо съдените 235 лица /236 лица за 2022г., 282 лица за 2021г./, изцяло са оправдани 3 лица, при 9 лица за 2022г. и 4 лица за 2021г. Осъдените лица през 2023г. са 213, при 213 лица за 2022г. и 253 за 2021г.

През отчетния период, освободени от наказателна отговорност по чл.78а от НК – 13 лица, при 20 лица за 2022г. и 15 лица за 2021г. Броят на наказаните лица по споразумение по реда на чл.381-384 НПК е 172 за 2023г., при 170 за 2022г. и 183 за 2021г.

Анализът на отчета за дейността на съда по постъпили през годината дела откроява трайна тенденция за най-голям брой дела за общоопасни престъпления - 120 и на второ място такива против собствеността - 47. От общоопасните престъпления най-голям е дела на такива, свързани с придобиване и държане на наркотични вещества - 41. От престъпленията против собствеността - 29 дела са по чл.194-197 от НК, 4 дела по чл.198 от НК, 1 дело за длъжностно присвояване, 1 дело за присвояване на намерена или случайно попаднала у дееца вещ – чл.207 от НК, 1 дело за обсебване и 8 дела за измама по чл.209-211 от НК. Следват престъпления против правата на гражданите – 31 дела, от които 30 против интелектуалната собственост са за престъпление по чл.172б от НК. Престъпления против личността - 12 дела, от които 4 дела са за телесни повреди. Други престъпления против личността – 7, от които 1 дело за противозаконно лишаване от свобода по чл.142а, ал.1 от НК, 1 дело за блудство по чл.149, ал.1 от НК, 1 дело за изнасилване, 2 дела за трафик на хора. Престъпления против дейността на държавните органи и обществените организации - 2; Документни престъпления - 4. Изброяването тук е съобразно отразеното в дадените статистически форми по образец.

На лишаване от свобода до три години през 2023г. са осъдени общо 145 лица, при 161 лица за 2022г. и 174 лица за 2021г. В това число условно осъдени са 107 лица, при 125 лица за 2022г. и 129 лица за 2021г. През отчетният период е наложено 1 наказание „лишаване от свобода“ от три до петнадесет години Наказание „глоба“ е наложено на 32 лица, а наказание „пробация“- на 33 лица.

Налице е трайна тенденция на налагане най-често на наказанието лишаване от свобода до три години. В повечето от случаите в посочените рамки наказанието лишаване от свобода се налага с приложение на чл.66 НК.

Запазва се ниския брой на лицата осъдени на пробация, като една от причините е промените в законодателствато и предвиждане на минимално наказание лишаване от свобода за някой от престъпленията /чл.343б, чл.343в, ал.2, чл.172б НК и др./.

**ХIV.ИЗВЪРШЕНИ ПРОВЕРКИ ПРЕЗ 2023 ГОДИНА**

През 2023 година, в периода 25.09.2023г. до 29.09.2023г. бе извършена контролна планова проверка от Инспектората на ВСС по организацията на дейността и движението на гражданските дела в Районен съд Несебър, съгласно Заповед №КП-23-3/15.09.2023г. на Главния инспектор на ИВСС, включваща периода 01.01.2021г. до 31.12.2022г. Актът за резултатите от извършената контролна планова проверка е получен в съда на 23.11.2023г.

През месец декември 2023г. се извърши планова присъствена проверка на организацията на дейността в Районен съд Несебър по граждански дела, чрез предварително предоставяне на информация, справки и други относими документи, съгласно Заповед № 1273/09.11.2023г. на Адм.ръководител на Окръжен съд - Бургас, обхващаща периода 01.01.2023г.-30.11.2023г.

**ХIV.ОТЧЕТ НА ДЕЙНОСТТА НА РС- НЕСЕБЪР В ИЗПЪЛНЕНИЕ НА ДЕЙНОСТИТЕ ПО КОМУНИКАЦИОННАТА СТРАТЕГИЯ НА СЪДЕБНАТА ВЛАСТ ЗА 2023Г. ДЕН НА ОТВОРЕНИ ВРАТИ В РС-НЕСЕБЪР**

През 2023г. се проведоха три инициативи, свързани с образователните кампании, провеждани в учебните заведения на територията на Община Несебър:

1.Симулиран граждански процес с ученици от ІІ клас на СУ „Любен Каравелов“- Несебър на тема „Иск за обезщетение на имуществени и неимуществени вреди“, проведен на 27.04.2023г.

2.Среща- дискусия с ученици от СУ „Любен Каравелов“- Несебър, свързана с трафик на хора с цел да се повиши обществената осведоменост, да се развие гражданска нетърпимост към тези престъпни деяния, да се популяризират мерките и действията, които се предприемат за противодействие на трафика и ликвидиране на последствията от него, проведена на 16.10.2023г.

3.Симулиран наказателен процес с участието на ученици от IХ клас на СУ „Любен Каравелов“- Несебър, по казус, свързан с агресията сред учениците, проведен на 23.10.2023г.

През 2023г. се осъществяваше наблюдение и текущ контрол върху натовареността на съдебните служители и се вземаха адекватни мерки за поддържане на оптимален баланс. Извършваше се наблюдение върху работните процеси в различните служби на съда и оценка на тяхната ефективност и ефикасност.

**ХV.СЪДЕБНО ИЗПЪЛНЕНИЕ**

В съдебно-изпълнителна служба при Районен съд - Несебър през 2023г. са образувани 225 изпълнителни дела, като заедно с несвършените в началото на отчетния период - 452, общо за разглеждане са били 677 дела. От тях са прекратени общо 82 дела, от които 68 дела поради реализиране на вземането, 14 дела са прекратени по други причини, а 1 дело е изпратено на друг съдебен изпълнител. Останали несвършени към края на отчетния период - 594 дела.

За сравнение през 2022г. са образувани 99 изпълнителни дела, като заедно с несвършените в началото на отчетния период - 404, общо за разглеждане са били 503 дела. От тях са свършени общо 50 дела, от които 36 дела поради реализиране на вземането, 14 дела са прекратени по други причини, а 1 дело е изпратено на друг съдебен изпълнител. Останали несвършени към края на отчетния период - 452 дела.

През 2021г. са образувани 112 изпълнителни дела, като заедно с несвършените в началото на отчетния период - 361, общо за разглеждане са били 473 дела. От тях са свършени общо 62 дела, от които 50 дела поради реализиране на вземането, 12 дела са прекратени по други причини, а 7 дела са изпратени на друг съдебен изпълнител. Останали несвършени към края на отчетния период - 404 дела.

Общо събраните суми за 2023г. са в размер на 100 325 лева, като от тях доброволно са платени 12 317 лева. За сравнение, през 2022г. общо събраните суми са в размер на 142 697 лева, като от тях доброволно са платени 4 061 лева. През 2021г. общо събраните суми са в размер на 85 797 лева, като от тях доброволно са платени 1 785 лева.

През 2023г. са останали несъбрани вземания в размер на 2 735 224 лева, при 690 892 лева за 2022г. Несъбраните суми поради опрощаване, давност, обезсилване и др., през 2023г. са били в размер на 94 112 лева, при 84 277 лева за 2022г.

Събраните такси през отчетния период са в размер на 13 652 лева, при 12 397 лева за 2022г.

Наблюдава се значително повишаване на броя на образуваните изпълнителни дела, което от своя страна е довело до почти двойно увеличаване на несъбраните вземания в сравнение с тези през 2022г. Налице е и ръст на прекратените изпълнителни производства поради реализиране на вземането, както и на събраните такси през отчетния период, което налага извода за проявена отговорност и старателност при изпълнение на функциите, както от ДСИ, така и от съдебния деловодител в СИС при РС-Несебър.

**ХVI.СЛУЖБА ПО ВПИСВАНИЯТА**

Видно от двойно - входящия регистър на Агенцията по вписвания при РС- Несебър през 2023г. по разпореждане на съдиите по вписванията, са извършени общо 15 515 вписвания при удостоверен материален интерес 1 434 191 158 лева. Постановени са 157 отказа. Издадени са 6707 броя удостоверения за вещни тежести и са дадени разпореждания за издаване на 5670 преписа. Събраните такси са в размер на 1 463 615 лева.

За сравнение през 2022г., по разпореждане на съдиите по вписванията, са извършени общо 17 595 вписвания при удостоверен материален интерес 1 292 942 889 лева. Постановени са 246 отказа. Издадени са 7537 броя удостоверения за вещни тежести и са дадени разпореждания за издаване на 5570 преписа. Събраните такси са в размер на 1 218 825 лева.

През 2021г., по разпореждане на съдиите по вписванията, са извършени общо 13 331 вписвания при удостоверен материален интерес 874 794 305 лева. Постановени са 141 отказа. Издадени са 5592 броя удостоверения за вещни тежести и са дадени разпореждания за издаване на 5473 преписа. Събраните такси са в размер на 905 311 лева.

Въпреки известното намаление на броя на вписванията и постановените откази, продължава да е висока натовареността на съдиите по вписванията, което налага увеличаване на техния щат. В тази връзка, с писма от 11.05.2023г. и 29.08.2023г. бяха отправени предложения до Министъра на правосъдието на Република България за увеличаване щата на съдиите по вписванията при Районен съд- Несебър, чрез закриване на една свободна щатна бройка „съдия по вписванията“ при Районен съд – гр.Нова Загора и разкриване на една щатна бройка „съдия по вписванията“ при Районен съд – гр.Несебър, съответно за назначаване на конкурс за заемането й. До края на календарната година няма постъпило становище по тези предложения. Въпреки това считам, че нуждата от трети съдия по вписванията е налице и понастоящем, предвид големия обем от работа.

**ЗАКЛЮЧЕНИЕ**

Изложените по- горе данни сочат за проявени отговорност и професионализъм от страна на магистратите, държавния съдебен изпълнител, съдиите по вписвания и съдебната администрация за постигане на сочените резултати. Като успех следва да се отчете обстоятелството, че отчетната година е завършила със значително повече приключени дела от несвършените към началото на периода. По този начин се намалява общата висящност на делата, като се съкращава броя на останалите дела за решаване от минали години. Липсата на достатъчна кадрова обезпеченост /преодоляна в края на годината с Решение по Протокол № 37 от 14.12.2023г. на Пленума на ВСС/ неминуемо се отрази, както на срочността при разглеждане на делата, така и на качеството на съдебните актове, макар и съдиите да се стремят това да не се случва. Независимо от изложеното, обаче, данните сочат на голяма лична отговорност на магистратите, включая и на командированите съдии през отчетния период, като следва да отдадем и заслужената благодарност на съдебните служители, чийто своевременен работен процес подпомага настъпването на сочените по-горе резултати.

ПРИЛОЖЕНИЯ:

Приложение № 1 – Отчет за дейността на РС-Несебър по наказателни дела за 2023г.

Приложение № 2 – Справка за дейността на съдиите в РС-Несебър през 12 месеца на 2023г. (наказателни дела).

Приложение № 3 – Отчет за дейността на РС-Несебър по граждански дела за 2023г.

Приложение № 4 – Справка за дейността на съдиите в РС-Несебър през 12 месеца на 2023г. (граждански дела).

Отчет за дейността на ДСИ в РС-Несебър през 2023г.

Отчет за дейността на съдиите по вписвания през 2023г.

Административен ръководител,

Председател на Районен съд - Несебър:

/Мария Берберова-Георгиева/